《归里后亲朋枉过有作 其二》
清代·钱之青

斗酒不复却，丈人前致辞。消长各有数，聚散亦有时。

陈迹已往矣，良会喜在兹。尔我不相见，谁为把酒卮？

况今逢令节，日永熏风吹。丹华耀榴火，圆叶滋荷池。

子其爱景光，烂醉毋推辞。闻言散幽怀，醉乡同赴之。

去年当此日，触热方驱驰。

作者简介：字恭李，江南震泽人。乾隆丙辰举人，官宁武知县，升保德州牧，旋归里。著有《数峰诗钞》。○恭李少岁孤露，苦心力学，官宁武时，为前明将军周遇吉祀典，勤政恤民，不媚上官，别于时下所称能员者。归里后，杜门谨守，周恤亲族，常以诗文自娱，远近交重之。